**Χαιρετισμός του Προέδρου της Βουλής στη Σύνοδο Κορυφής του Δικτύου Γυναίκες Πολιτικοί Ηγέτες**

**(Women Political Leaders – WPL)**

**Θέμα: «Ενδυνάμωση της Δημοκρατίας»**

Αξιότιμες Κυρίες της Συνόδου Κορυφής του Δικτύου Γυναίκες Πολιτικοί Ηγέτες, αξιότιμοι κύριοι (η μειοψηφία στην τριήμερη Σύνοδο), σας καλωσορίζω στο Ελληνικό Κοινοβούλιο, στην Αθήνα, στη γενέτειρα της Δημοκρατίας και του αρχαίου Ελληνικού πολιτισμού.

Είμαι ιδιαίτερα ευτυχής που, σήμερα, η αίθουσα της ολομέλειας φιλοξενεί κυρίως γυναίκες. Γυναίκες Προέδρους Δημοκρατίας, Πρωθυπουργούς, Προέδρους Κοινοβουλίων, Υπουργούς και Βουλευτές, από ολόκληρο τον κόσμο.

Κάτι ανάλογο θα πρέπει να είχε στο μυαλό του ο Αριστοφάνης, όταν το 392 π.Χ. μετά την ήττα της Αθήνας στον Πελοποννησιακό πόλεμο, παρουσίασε το έργο του «Εκκλησιάζουσες». Στο έργο αυτό, ο Αριστοφάνης έκανε κάτι πρωτοποριακό για την εποχή του. Με κεντρική ηρωίδα του την Πραξαγόρα, αυτή την πολυμήχανη γυναίκα, κατάφερε - μαζί με τις υπόλοιπες γυναίκες της Αθήνας - να παρεισφρήσουν στην Εκκλησία του Δήμου (κάτι αντίστοιχο με το σημερινό κοινοβούλιο) και να πετύχουν το ακατόρθωτο: να περάσει η εξουσία της πόλης στα χέρια των γυναικών.

Έπρεπε να περάσουν περίπου δυόμιση χιλιετίες προσπαθειών και αγώνων, από πλευράς των γυναικών, για να διεκδικήσουν την συμμετοχή τους στα κοινά και ίση μεταχείριση με τους άνδρες.

Ας μη ξεχνάμε και το κίνημα των Σουφραζετών σε Αμερική και Ευρώπη, ένα κίνημα γυναικών που στόχευε στην απόδοση του δικαιώματος ψήφου στις γυναίκες. Το Ηνωμένο Βασίλειο ήταν από τις πρώτες χώρες στις οποίες οργανώθηκε από νωρίς, τον 19ο αιώνα, ένα μαζικό κίνημα για την παραχώρηση πολιτικών δικαιωμάτων στις γυναίκες και μόλις τον Φεβρουάριο του 1918 παραχωρήθηκε το δικαίωμα ψήφου στις Βρετανίδες, άνω των 30 ετών.

Όμως, ήταν μία άλλη χώρα αυτή που πρώτη εκχώρησε ψήφο στις γυναίκες. Ήταν η Νέα Ζηλανδία, στην οποία το 1893 επιτράπηκε σε όλες τις γυναίκες άνω των 21 ετών να ψηφίσουν στις κοινοβουλευτικές εκλογές.

Λίγα χρόνια αργότερα, κατά τη διάρκεια του πρώτου Παγκοσμίου Πολέμου σημειώθηκε έλλειψη ικανών και αρτιμελών ανδρών, με αποτέλεσμα οι γυναίκες να αναλάβουν πολλούς παραδοσιακά ανδρικούς ρόλους. Η εξέλιξη αυτή κατέδειξε νέες δυνατότητες για τις γυναίκες, οι οποίες σε αρκετές περιπτώσεις, αποδείχθηκαν ικανότερες και ίσως σοφότερες των ανδρών.

Στην Ελλάδα, η καθιέρωση της «καθολικής» ψηφοφορίας το 1864 αφορούσε αποκλειστικά τους άνδρες. Το δικαίωμα ψήφου για τις Ελληνίδες ήταν, τότε, αδιανόητο.

Ενενήντα περίπου χρόνια αργότερα, τον Ιανουάριο του 1953, η Ελένη Σκούρα εξελέγη πρώτη Ελληνίδα Βουλευτής. Υπήρξε υποψήφια του Ελληνικού Συναγερμού, εκλέχθηκε σε τοπική αναπληρωματική εκλογή στη Θεσσαλονίκη, την χρονιά που γυναίκες εκλογείς συμμετείχαν, για πρώτη φορά, σε βουλευτικές εκλογές. Στην πρώτη της εμφάνιση στη Βουλή στις 2 Φεβρουαρίου του 1953, η Ελένη Σκούρα που ήταν πενήντα επτά ετών, νομικός με πλούσια κοινωνική και εθνική δράση, τόνισε πως η τιμή που αισθάνεται ανήκει σε όλες τις Ελληνίδες.

Χρονολογικά, πρώτη γυναίκα Πρόεδρος Βουλής των Ελλήνων είναι η κα Άννα Μπενάκη-Ψαρούδα η οποία αναδείχθηκε στο ανώτατο αυτό αξίωμα το 2004 και πρόκειται για μία από τις μακροβιότερες Ελληνίδες Βουλευτές. Μία άλλη «Πρώτη» [την οποία είχατε την τιμή να γνωρίσετε την πρώτη ημέρα των εργασιών], είναι για την χώρα μας η Πρόεδρος της Ελληνικής Δημοκρατίας, Κυρία Κατερίνα Σακελλαροπούλου, η πρώτη Ελληνίδα στο ανώτατο αυτό αξίωμα, από τον Μάρτιο του 2020.

Προτού ξεκινήσουν, αξιότιμες κυρίες, οι εργασίες της τριήμερης Συνόδου Κορυφής του Δικτύου Γυναίκες Πολιτικοί Ηγέτες (Women Political Leaders - WPL) επιτρέψτε μου δύο λόγια για τον θεσμό αυτό. Το WPL αποτελεί την μεγαλύτερη παγκόσμια οργάνωση Γυναικών Πολιτικών Ηγετών, η οποία συγκεντρώνει ορισμένες από τις ισχυρότερες γυναίκες πολιτικούς, σε παγκόσμιο επίπεδο. Πρόεδρος και Ιδρύτρια, όπως όλες γνωρίζετε, είναι η κα Silvana Koch-Mehrin, η οποία εδώ και μια δεκαετία έχει αναδείξει το Δίκτυό σας σε μια σοβαρή παγκόσμια δύναμη, αφ’ ενός μεν συμβάλλοντας, με τον τρόπο αυτό, στην κοινωνική πρόοδο και την ευημερία των κοινωνιών, αφ’ ετέρου δε ενισχύοντας την θέση των γυναικών σε αυτές.

Είμαι ιδιαίτερα ευτυχής που η Σύνοδος που φιλοξένησε (και φιλοξενεί και σήμερα) η Αθήνα έχει ως θέμα της τη Δημοκρατία στον 21ο Αιώνα. Στο σημείο αυτό επιτρέψτε μου να αναφέρω δύο φράσεις του αείμνηστου Κωνσταντίνου Τσάτσου, πρώην Προέδρου της Ελληνικής Δημοκρατίας, ο οποίος τον Οκτώβριο του 1977, σε συμπόσιο για το Μέλλον της Δημοκρατίας, είπε το εξής: «*Όσο θα αναπτύσσεται η ηθική και κοινωνική καλλιέργεια του ανθρώπου, τόσο θα αναπτύσσεται και η Δημοκρατία*».

Δύο χρόνια νωρίτερα το 1975, στην πρώτη επέτειο αποκαταστάσεως της Δημοκρατίας στη χώρα μας, ο Κωνσταντίνος Τσάτσος απευθύνθηκε στον ελληνικό λαό λέγοντάς του: «*Αφού εμπιστεύθηκε στον νόμο και στα χέρια της αδέκαστης Δικαιοσύνης τον κολασμό των ανοημάτων που διεπράχθηκαν στο παρελθόν, έστρεψε, σαν ζωντανός και ελεύθερος λαός όλες τις σκέψεις και τις φροντίδες του προς το μέλλον*».

Αυτή η φράση μας διδάσκει, αξιότιμες κυρίες, ότι η Δημοκρατία δεν είναι μια στατική έννοια. Απαιτεί συνεχή προσοχή, φροντίδα, καλλιέργεια και **ενδυνάμωση**. Η Δημοκρατία είναι ίσως ένα από τα πιο πολύτιμα και πολύπλοκα κτήματα που έχουν διαμορφώσει η ανθρώπινη σκέψη και η πολιτική εμπειρία. Στην πορεία της ιστορίας μας έχουμε δει πολλές φορές πως η Δημοκρατία μπορεί να απειληθεί από εσωτερικούς και εξωτερικούς παράγοντες. Και, γι’ αυτό ακριβώς, είναι ζωτικής σημασίας να δεσμευτούμε σήμερα για την ενδυνάμωσή της καθώς επίσης και των θεσμών που την στηρίζουν.

Οι τρόποι ενδυνάμωσης της Δημοκρατίας ποικίλουν αλλά ταυτόχρονα συγκλίνουν σε δύο βασικούς πυλώνες, που είναι η ενίσχυση της πολιτικής συμμετοχής και η προώθηση της εκπαίδευσης και της κριτικής σκέψης.

Ενθαρρύνοντας τον κόσμο να ψηφίζει, να συμμετέχει ενεργά σε πολιτικά κόμματα, να παρακολουθεί τα πολιτικά γεγονότα και να εκφράζει τις απόψεις του, ενδυναμώνεται η έννοια της Δημοκρατίας κατά τρόπο θετικό.

Ο δεύτερος πυλώνας, αυτός της εκπαίδευσης, η οποία είναι και το κλειδί για την κατανόηση των αξιών και των λειτουργιών της Δημοκρατίας, είναι ιδιαίτερα σημαντικός. Είναι γεγονός ότι, μέσω της εκπαίδευσης επιτυγχάνεται η συνεχώς αυξανόμενη προσφορά εκπαιδευτικών προγραμμάτων τα οποία, με την σειρά τους, ενισχύουν την κριτική σκέψη και συμβάλλουν κατά τρόπο ουσιαστικό στην ενδυνάμωση της Δημοκρατίας και στην υπεράσπιση των ανθρωπίνων δικαιωμάτων.

Κλείνοντας, αξιότιμες κυρίες, εύχομαι ευημερία σε εσάς προσωπικά αλλά και στις χώρες από τις οποίες προέρχεστε, με την ελπίδα οι στόχοι που έχετε θέσει, μέσω του Δικτύου σας, να πραγματοποιηθούν και να διατηρηθούν σε κάθε γωνιά του πλανήτη.

Σας ευχαριστώ!